ddrg/super_eurlex huggingface dataset:
Forslag til Rådets forordning (EF) om ændring af forordning (EØF) nr. 2075/92 om den fælles markedsordning for råtobak (97/C 350/04) KOM(97) 529 endelig udg. - 97/0286(CNS)

(Forelagt af Kommissionen den 24. oktober 1997)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 42 et 43,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

Ifølge artikel 26 i Rådets forordning (EØF) nr. 2075/92 af 30. juni 1992 om den fælles markedsordning for råtobak (1) skal Kommissionen forelægge forslag om præmieordningen og kvoteordningen for den fælles markedsordning for råtobak;

på grund af procedurefristerne er det ikke muligt fra 1998-høsten at iværksætte den reform, Kommissionen har beskrevet i sin beretning, der er forelagt for Rådet og Parlamentet (2);

anvendelsen af den ordning, der har været gældende siden 1993-høsten, bør forlænges til også at omfatte 1998-høsten, således at der fra 1999-høsten kan gennemføres en gennemgribende reform af den fælles markedsordning for råtobak -

UDSTEDT FØLGENDE FORORDNING:

Artikel 1

I forordning (EØF) nr. 2075/92 foretages følgende ændringer:

1) Artikel 3, stk. 1, affattes således:

»1. For høstårene 1993-1998 anvendes der en præmieordning med ét præmiebeløb for alle tobakssorter i samme gruppe.«

2) Artikel 9, stk. 1, affattes således:

»1. For at sikre, at garantitærsklerne overholdes, indføres der for høstårene 1993-1998 en ordning med produktionskvoter.«

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

(1) EFT L 215 af 30. 7. 1992, s. 70.

(2) KOM(96) 554 endelig udg.
Forslag til Rådets forordning (EF) om ændring af forordning (EØF) nr. 2262/84 om særlige foranstaltninger inden for olivenoliesektoren (97/C 343/08) KOM(97) 515 endelig udg. - 97/0267(CNS)

(Forelagt af Kommissionen den 17. oktober 1997)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43 stk. 2,

under henvisning til forslag fra Kommissionen,

under henvisning til udtalelse fra Europa-Parlamentet,

ud fra følgende betragtninger:

Ifølge artikel 1, stk. 5, i forordning (EØF) nr. 2262/84 (1), senest ændret ved forordning (EF) nr. 533/97 (2), vedtager Rådet på forslag af Kommissionen inden den 1. januar 1998, metoden for finansiering af kontorernes faktiske udgifter fra produktionsåret 1998/99;

de opgaver, der sædvanligvis overdrages kontorerne, skal gennemføres i produktionsåret 1998/99; følgelig bør det fastsættes, at EF deltager i kontorernes udgifter i denne periode for at sikre, at de fungerer effektivt og regelmæssigt som led i den administrative selvstændighed, der er fastsat i forordning (EØF) nr. 2262/84 -

UDSTEDT FØLGENDE FORORDNING:

Artikel 1

I artikel 1, stk. 5, i forordning (EØF) nr. 2262/84 affattes de to sidste afsnit således:

»I produktionsåret 1998/99 dækker De Europæiske Fællesskabers almindelige budget 50 % af kontorernes faktiske udgifter.

Inden den 1. oktober 1998 tager Kommissionen stilling til, om det er nødvendigt, at Fællesskabet fortsat deltager i dækningen af kontorernes udgifter og forelægger i givet fald et forslag for Rådet. Rådet træffer efter proceduren i traktatens artikel 43, stk. 2, inden den 1. januar 1999 beslutning om eventuel finansiering af de pågældende udgifter.«

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

(1) EFT L 208 af 3. 8. 1984, s. 12.

(2) EFT L 83 af 25. 3. 1997, s. 1.
Ændret forslag til Europa-Parlamentets og Rådets forordning (EF) om foranstaltninger til forbrugsfremme og afsætning af kvalitetsoksekød og om oplysningskampagner om mærkningen af oksekød samt om ophævelse af forordning (EØF) nr. 2067/92 (1) (97/C 364/06) KOM(97) 518 endelig udg. - 97/0058(COD)

(Forelagt af Kommissionen i henhold til EF-traktatens artikel 189 A, stk. 2, den 24. oktober 1997)

I dokument KOM(97) 70 endelig udg., som Kommissionen fremsendte til Rådet den 19. marts 1997, foretages følgende ændringer:

1) Den udstedende myndighed ændres til følgende:

»EUROPA-PARLAMENTET OG RÅDET FOR DEN EUROPÆISKE UNION HAR -«.

2) Første henvisning affattes således:

»under henvisning til traktaten om oprettelse af Det Europæiske Fællesskab, særlig artikel 43 og 129 A,«.

3) Der tilføjes følgende nye henvisning:

»under henvisning til udtalelse fra Det Økonomiske og Sociale Udvalg,«.

4) Følgende betragtning indsættes efter anden betragtning:

»i henhold til traktatens artikel 129 A bidrager Fællesskabet til virkeliggørelsen af et højt forbrugerbeskyttelsesniveau ved særlige aktioner, som støtter og supplerer den politik, medlemsstaterne fører med henblik på at beskytte forbrugernes sundhed, sikkerhed og økonomiske interesser og sikre en passende forbrugeroplysning,«.

5) (vedrører ikke den danske udgave)

6) Artikel 1, første stykke, affattes således:

»Fællesskabet kan medfinansiere salgsfremstød, som erhvervs- eller brancheorganisationer gennemfører i Fællesskabet for kvalitetsoksekød, der er af EF-oprindelse, og som er identificeret efter de gældende regler.«

7) Artikel 4 affattes således:

»Fællesskabet kan medfinansiere ethvert salgsfremstød, som erhvervs- eller brancheorganisationer gennemfører for kvalitetsoksekød af EF-oprindelse i tredjelande.«.

8) I artikel 5, andet punktum, udgår ordet »imidlertid«.

9) Der indsættes følgende nye artikel 9, og artikel 9 og 10 i det oprindelige forslag bliver herefter til henholdsvis artikel 10 og 11:

»Kommissionen forelægger hvert år Rådet og Europa-Parlamentet en rapport om anvendelsen af nærværende forordning. Første rapport forelægges et år efter denne forordnings ikrafttræden.«.

10) Teksten over signaturerne affattes således:

»På Europa-Parlamentets vegne

På Rådets vegne«

(1) EFT C 149 af 17. 5. 1997.
Forslag til Rådets forordning (EF) om forlængelse af den periode, der er fastsat i artikel 149, stk. 1, i akten vedrørende Østrigs, Finlands og Sveriges tiltrædelse (97/C 352/06) KOM(97) 536 endelig udg. - 97/0271(CNS)

(Forelagt af Kommissionen den 27. oktober 1997)

RÅDET FOR DEN EUROPÆISKE UNION HAR -

under henvisning til akten vedrørende Østrigs, Finlands og Sveriges tiltrædelse, særlig artikel 149, stk. 2,

under henvisning til forslag fra Kommissionen,

under henvisning til Europa-Parlamentets udtalelse, og

ud fra følgende betragtninger:

I tiltrædelsesaktens artikel 149, stk. 1, er der fastsat en periode, i hvilken der kan vedtages overgangsforanstaltninger for at lette overgangen fra de ordninger, der består i Østrig, Finland og Sverige, til de ordninger, der følger af anvendelsen af de fælles markedsordninger på de betingelser, der er fastsat i akten, og i særdeleshed hvis iværksættelsen af de nye ordninger på den fastsatte dato støder på væsentlige vanskeligheder; perioden udløber den 31. december 1997;

i visse sektorer kan disse vanskeligheder ikke overvindes inden den fastsatte dato; det er derfor hensigtsmæssigt at benytte den i tiltrædelsesakten fastsatte mulighed for at forlænge den pågældende periode; perioden bør forlænges med et år -

UDSTEDT FØLGENDE FORORDNING:

Artikel 1

Den i tiltrædelsesaktens artikel 149, stk. 1, omhandlede periode forlænges til den 31. december 1998.

Artikel 2

Denne forordning træder i kraft den 1. januar 1998.

Denne forordning er bindende i alle enkeltheder og gælder umiddelbart i hver medlemsstat.
Forslag til Rådets forordning (EF) om ændring af Rådets forordning (EF) nr. 1488/96 (MEDA) for så vidt angår proceduren for vedtagelse af hensigtsmæssige foranstaltninger i tilfælde, hvor en væsentlig forudsætning for videreførelse af støtten til en Middelhavspartner ikke længere er opfyldt (97/C 386/05) KOM(97) 516 endelig udg. - 97/0298(CNS)

(Forelagt af Kommissionen den 11. november 1997)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 235,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

Det hedder i artikel 3 i forordning (EF) nr. 1488/96, at forordningen bygger på respekten for de demokratiske principper og retsstatsprincippet samt respekten for menneskerettighederne og de grundlæggende frihedsrettigheder, hvilket er et væsentligt element i forordningen, og at der i tilfælde af krænkelser heraf vil kunne træffes passende foranstaltninger;

det er fastlagt i artikel 16 i forordning (EF) nr. 1488/96, at den endelige procedure, der skal gælde for vedtagelse af passende foranstaltninger i en situation, hvor en væsentlig forudsætning for videreførelse af støtten til en Middelhavspartner ikke er til stede, skal fastlægges inden den 30. juni 1997;

det er derfor nødvendigt at ændre forordning (EF) nr. 1488/96 for at fastlægge en sådan procedure;

for vedtagelsen af nærværende forordning hjemler traktaten kun beføjelserne i EF-traktatens artikel 235 -

UDSTEDT FØLGENDE FORORDNING:

Artikel 1

Artikel 16 i forordning (EF) nr. 1488/96 affattes således:

»I tilfælde, hvor en sådan væsentlig forudsætning for så vidt angår videreførelse af støtten til en Middelhavspartner ikke er opfyldt, vedtages der passende foranstaltninger af Rådet, der handler med kvalificeret flertal på grundlag af forslag fra Kommissionen.«

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.
Ændret forslag til Rådets afgørelse om et TACIS-program til udvikling af civilsamfundet i Belarus for 1997 (97/C 384/06) KOM(97) 602 endelig udg.

(Forelagt af Kommissionen i henhold til EF-traktatens artikel 189 A, stk. 2, den 13. november 1997)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab og traktaten om oprettelse af Det Europæiske Atomenergifællesskab (Euratom),

under henvisning til Rådets forordning (Euratom, EF) nr. 1279/96 af 25. juni 1996 om bistand til den økonomiske reform- og genopretningsproces i de nye uafhængige stater og Mongoliet (TACIS-forordningen), særlig artikel 3, stk. 11,

under henvisning til forslag fra Kommissionen, og

ud fra følgende betragtninger:

Den interne situation i Belarus er navnlig siden november 1996 blevet forringet, hvilket har medført tilbagegang i demokratiseringsprocessen, indskrænkning af de grundlæggende frihedsrettigheder og krænkelser af menneskerettighederne;

af den grund har det ikke været muligt at forhandle med de belarussiske myndigheder om hverken TACIS' vejledende program for 1996-1999 eller følgelig handlingsprogrammet, selvom sådanne programmer normalt ville danne basis for det bilaterale TACIS-samarbejde med en partnerstat, jf. artikel 5 i TACIS-forordningen;

Rådet har vedtaget en holdning over for Belarus, som er anført i konklusionerne af 24. februar 1997, erklæringen af 29. april 1997 og konklusionerne af 15. september 1997, hvori det anføres, at samarbejdet med de belarussiske myndigheder suspenderes i tilfælde af mangel på overbevisende bestræbelser på at indlede de nødvendige demokratiske reformer, men at Belarus tilbydes bistand til demokratiseringsprocessen, især på to specifikke og aktuelle områder: beskyttelse af menneskerettighederne og mediernes frihed;

Fællesskabet har fastsat, at der skal ydes støtte til demokratiseringsprocessen på grundlag af budgetpost B7-7010, men dette tiltag bør uddybes og suppleres af andre foranstaltninger;

i henhold til artikel 3, stk. 11, i TACIS-forordningen kan Rådet træffe afgørelse om foranstaltninger vedrørende bistanden til en partnerstat, når der mangler et væsentligt element i fortsættelsen af samarbejdet, særlig i tilfælde af krænkelse af de demokratiske principper og menneskerettighederne;

Kommissionen har foreslået Rådet at etablere et program til udvikling af civilsamfundet i Belarus inden for rammerne af 1997 TACIS-programmet som en passende foranstaltning for Belarus;

det af Kommissionen foreslåede program vil blive implementeret i overensstemmelse med relevante procedurer, jf. forordning (EF) nr. 1279/96, særlig 6 og 8, på trods af fraværet af et vejledende TACIS-program for 1996-1999 og som konsekvens heraf også handlingsprogrammet for Belarus -

TRUFFET FØLGENDE AFGØRELSE:

Artikel 1

Programmet til udvikling af civilsamfundet i Belarus for 1997 godkendes hermed for et beløb på højst 5 mio. ECU.

Artikel 2

Programmet gennemføres af Kommissionen i overensstemmelse med de relevante procedurer, jf. forordning (EF) nr. 1279/96, særlig artikel 6 og 8.

Artikel 3

Denne afgørelse offentliggøres i De Europæiske Fællesskabers Tidende.
Forslag til Rådets forordning (EF) om ændring af forordning (EF) nr. 1868/94 om en kvoteordning for produktionen af kartoffelstivelse (97/C 369/13) KOM(97) 576 endelig udg. - 97/0300(CNS)

(Forelagt af Kommissionen den 11. november 1997)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 42 og 43,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

Kvoterne for medlemsstaternes produktion af kartoffelstivelse i produktionsårene 1995/96, 1996/97 og 1997/98 blev fastsat i artikel 2 i Rådets forordning (EF) nr. 1868/94 (1), senest ændret ved forordning (EF) nr. 1863/95 (2);

ifølge artikel 3, stk. 2, i forordning (EF) nr. 1868/94 bør kvoten for de næste tre produktionsår fordeles mellem producentmedlemsstaterne på grundlag af Kommissionens beretning til Rådet; de eksisterende kvoter bør videreføres i tre år, idet der tages hensyn til den endelige integrering i den tyske kvote af den reserve, der er omhandlet i artikel 2, stk. 1, andet afsnit, i nævnte forordning, for en mængde på 104 554 tons;

producentmedlemsstaterne bør fordele deres kvoter for den pågældende treårige periode mellem alle virksomheder, der fremstiller kartoffelstivelse, på grundlag af kvoterne for produktionsåret 1995/96 med undtagelse af Tyskland, for hvis vedkommende der vil blive taget hensyn til de kvoteoverførsler, som skyldes sammenlægninger, og de supplerende kvotetildelinger, der er foretaget fra reserven i 1997/98;

delkvoterne for hver virksomhed, som fremstiller kartoffelstivelse, vil i givet fald blive fastlagt under hensyn til fleksibilitetsklausulen i produktionsåret 1997/98 -

UDSTEDT FØLGENDE FORORDNING:

Artikel 1

I artikel 2 i forordning (EF) nr. 1868/94 affattes således:

»Artikel 2

1. Der tildeles kvoter for produktionen af kartoffelstivelse til følgende producentmedlemsstater inden for følgende mængder for produktionsårene 1998/99, 1999/2000 og 2000/01:

>TABELPOSITION>

2. De enkelte medlemsstater fordeler den i stk. 1 omhandlede kvote mellem virksomheder, der fremstiller kartoffelstivelse, for produktionsårene 1998/99, 1999/2000 og 2000/2001 på grundlag af de for produktionsåret 1995/96 fastlagte delkvoter med undtagelse af Tyskland, for hvis vedkommende der skal tages højde for overførsler af delkvoter som følge af sammenlægninger og de supplerende tildelinger af delkvoter, der blev foretaget fra reserven i 1997/98.

De delkvoter, der er fastlagt for hver virksomhed, som fremstiller kartoffelstivelse, vil i givet fald blive justeret med eventuelle overskridelser, der er forekommet i produktionsåret 1997/98, jf. artikel 6, stk. 2.«

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra den 1. juli 1998.

Denne forordning er bindende i alle enkeltheder og gælder umiddelbart i hver medlemsstat.

(1) EFT L 197 af 30. 7. 1994, s. 4.

(2) EFT L 179 af 29. 7. 1995, s. 1.
Forslag til Rådets direktiv om listen over ugunstigt stillede landbrugsområder i henhold til forordning (EF) nr. 950/97 (Danmark) (97/C 372/11) KOM(97) 575 endelig udg. - 97/0308(CNS)

(Forelagt af Kommissionen den 11. november 1997)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 950/97 af 20. maj 1997 om forbedring af landbrugsstrukturernes effektivitet (1), særlig artikel 21, stk. 2,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

De varige naturbetingede og geografiske ulemper for de danske øer indebærer højere produktions- og transportomkostninger, og det gør, at landbrugerne i de pågældende områder ikke kan få deres produktion til at give de samme indkomster, som landbrugere med tilsvarende bedrifter kan i andre dele af Danmark;

den danske regering har i medfør af artikel 21, stk. 1, i forordning (EF) nr. 950/97 givet Kommissionen meddelelse om de øer, som vil kunne optages på EF-listen over ugunstigt stillede landbrugsområder, samt oplysninger om disse områders særlige kendetegn;

som områder med særlige ulemper, der kan sidestilles med ugunstigt stillede områder, jf. artikel 25 i forordning (EF) nr. 950/97, anses alle øer med et areal på under 600 km², hvor naturbetingede ugunstige vilkår medfører landbrugsindkomster, der er lavere end landsgennemsnittet;

det samlede areal af de pågældende områder overstiger ikke 4 % af medlemsstatens areal;

arten og omfanget af de oplysninger, der er lagt til grund for afgrænsningen af de områdetyper, de danske myndigheder har meddelt Kommissionen, svarer til kravene til de områder, der er omhandlet af artikel 25 i forordning (EF) nr. 950/97 -

UDSTEDT FØLGENDE DIREKTIV:

Artikel 1

Listen over ugunstigt stillede landbrugsområder i Danmark er opført i bilaget til dette direktiv, og disse områder optages i Fællesskabets liste over ugunstigt stillede landbrugsområder som omhandlet i artikel 25 i forordning (EF) nr. 950/97.

Artikel 2

Dette direktiv er rettet til Kongeriget Danmark.

(1) EFT L 142 af 2. 6. 1997, s. 1.

BILAG

>TABELPOSITION>
Forslag til Rådets forordning (EF) om ændring af forordning (EØF) nr. 3950/92 om en tillægsafgift på mælk og mejeriprodukter (98/C 1/12) KOM(97) 606 endelig udg. - 97/0328(CNS)

(Forelagt af Kommissionen den 20. november 1997)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtning:

På tidspunktet for udstedelsen af Rådets forordning (EØF) nr. 3950/92 af 28. december 1992 om en tillægsafgift på mælk og mejeriprodukter (1), senest ændret ved Kommissionens forordning (EF) nr. 614/97 (2), blev det undtagelsesvist på visse betingelser tilladt, at landbrugsbedrifter på den tidligere Tyske Demokratiske Republiks område foreløbigt kunne tildeles referencemængder for en tolvmånedersperiode; denne bestemmelse er med henblik på en afslutning af omstruktureringen af de pågældende bedrifter blevet videreført indtil udgangen af perioden 1997/98 (3); det ser ud til, at nogle vanskeligheder, bl.a. vedrørende mælkeproduktionen på forpagtningsarealer, ikke ville kunne løses inden den 31. marts 1998; der bør derfor undtagelsesvist tillades en sidste videreførelse af undtagelsesforanstaltningerne for to tolvmånedersperioder, så vanskelighederne i forbindelse med omstruktureringen af de nævnte bedrifter kan overvindes -

UDSTEDT FØLGENDE FORORDNING:

Artikel 1

I artikel 4, stk. 4, i forordning (EØF) nr. 3950/92 indsættes følgende afsnit:

»Med henblik på en endelig løsning af problemerne i forbindelse med ovennævnte omstrukturering anvendes første afsnit i yderligere to tolvmånedersperioder fra udløbet af den periode, der er omhandlet i andet afsnit.«

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

(1) EFT L 405 af 31. 12. 1992, s. 1.

(2) EFT L 94 af 9. 4. 1997, s. 4.

(3) Rådets forordning (EF) nr. 1883/94 af 27. 7. 1994 (EFT L 197 af 30. 7. 1994, s. 25).
Forslag til Europa-Parlamentets og Rådets direktiv om ændring af direktiv 89/662/EØF om veterinærkontrol i samhandelen i Fællesskabet med henblik på gennemførelse af det indre marked, med det formål at styrke denne kontrol (98/C 13/06) KOM(97) 643 endelig udg. - 97/0334(COD)

(Forelagt af Kommissionen den 3. december 1997)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 100 A,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

i henhold til fremgangsmåden i traktatens artikel 189 B, og

ud fra følgende betragtninger:

Da der er vilje til at styrke veterinærkontrollen efter de kendsgerninger, der blev fastslået under BSE-krisen, er det nødvendigt at forbedre udvekslingen af oplysninger mellem medlemsstaternes kompetente myndigheder;

artikel 20 i Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (1), senest ændret ved Rådets direktiv 92/118/EØF (2), omhandler indførelsen af ANIMO, et edb-system der forbinder veterinærmyndighederne;

det er vigtigt, at der bliver muligt at bruge ANIMO-systemet i forbindelse med samhandelen i Fællesskabet med animalske produkter, der henhører under Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked (3), senest ændret ved direktiv 92/118/EØF;

eftersom ordningen for veterinærkontrol i samhandelen i Fællesskabet med animalske produkter har indvirkning på beskyttelsen af folkesundheden og på, hvordan det indre marked fungerer, bør traktatens artikel 100 A anvendes som retsgrundlag -

UDSTEDT FØLGENDE DIREKTIV:

Artikel 1

I direktiv 89/662/EØF indsættes som artikel 12:

»Artikel 12

1. Efter proceduren i artikel 18 kan edb-systemet ANIMO, der forbinder veterinærmyndighederne, om nødvendigt udvides til at omfatte samhandelen i Fællesskabet med de animalske produkter, der henhører under dette direktiv.

2. Ved anvendelse af stk. 1 fastsættes eventuelle gennemførelsesbestemmelser efter proceduren i artikel 18.«

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv inden den 1. juli 1998. De underretter straks Kommissionen herom.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 3

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

(1) EFT L 224 af 18.8.1990, s. 29.

(2) EFT L 62 af 15.3.1993, s. 49.

(3) EFT L 395 af 30.12.1989, s. 13.